कार्डिफः पहले मैच में शानदार जीत दर्ज करने वाली भारतीय टीम कल यहां होने वाले दूसरे टी20 अंतरराष्ट्रीय क्रिकेट मैच में फिरकी से खौफजदा इंग्लैंड को हराकर श्रृंखला अपने नाम करने के इरादे से उतरेगी । पहले मैच में कुलदीप यादव ने 24 रन देकर पांच विकेट लिये जबकि के एल राहुल ने नाबाद शतक जमाया । भारत ने बेहतरीन हरफनमौला खेल का प्रदर्शन करते हुए मेजबान को आठ विकेट से हराकर श्रृंखला में बढत बनाई थी । कल का मैच जीतकर विराट कोहली एंड कंपनी श्रृंखला झोली में डालना चाहेगी । भारतीय टीम टी20 क्रिकेट में लगातार छठी श्रृंखला जीतने की दहलीज पर है । इस सिलसिले का आगाज नवंबर 2017 में न्यूजीलैंड पर घरेलू श्रृंखला में मिली जीत के साथ हुआ था । उसके बाद से भारत ने एक भी द्विपक्षीय टी20 श्रृंखला नहीं गंवाई है ।